Drie vas oor renosterstroperyFoto: SAPD Drie persone is in Hluhluwe, KwaZulu-Natal, in hegtenis geneem in verband met renosterstropery nadat die polisie op ŉ wenk reageer het. Lt.kol. Katlego Mogale, woordvoerder van die polisie, het gesê beamptes het Vrydagaand omstreeks 20:00 reageer op ŉ wenk en ŉ wit Toyota-dubbelkajuitbakkie in die Mganwini-gebied gesien. “Die beamptes het die voertuig voorgekeer en dit deursoek. Hulle het beslag gelê op ŉ jaggeweer, knaldemper, ammunisie en ŉ byl,” het Mogale verduidelik. “Die 44-jarige bestuurder van die voertuig en sy twee passasiers, onderskeidelik 24 en 28 jaar oud, is in hegtenis geneem.” Die drie verdagtes sal Maandag in die Hluhluwe-landdroshof verskyn op aanklag van die onwettige besit van ŉ vuurwapen.